حبيب جرجس

حبيب جرجس ، بك مصلح دينى مصرى و واحد من اشهر الوعاظ فى الكنيسه القبطيه الارتودوكسيه ، انصب اهتمامه على التعليم و خصوصيه المسيحيه المصريه فأسس الكليه الأكليريكيه -مدرسة الاسكندريه اللاهوتيه- فى العصر الحديث ، و مدارس الاحد ( مدارس التربيه الكنسيه دلوقتى ) و صاحب تعبير " الامه القبطيه ". البابا شنوده التالت كان من ضمن اللى اتلمذو على ايديه.
 نشئته 
حبيب جرجس إتولد سنة 1876، وبقى اشهر واعظ فى ايامه بعد القمص فيلوثيؤس ابراهيم، كان فى وعظه صوته عالى وقوى وكمان كان عنده معلومات كتير جدا. بنى كتير من الجمعيات الخيريه الجديده وكمان شجع الجمعيات الخيريه اللى كانت موجوده وساندها.
 المدرس الاول 
جه وقت كان فيه حبيب جرجس هو المدرس الاول لحد ما خرج جيل جديد من المدرسين. كان بيعلم فى الكليه الإكليركيه و الكنايس والجمعيات، ده غير الكتب اللى هو كتبها فى التعليم.
 كتاباته 
حبيب جرجس أصدر مجلة الكرمه، ده غير انه كتب 30 كتاب فى كل العلوم الدينيه زى:
 الروحيات والعقيدة
 تاريخ الكنيسة
 الكنز الأنفس
 كتاب الصخرة الأرثوذكسية
  أسرار الكنيسة الأرثوذكسية السبعة المقدسة
 الغيرة المقدسة
 روح التضرعات
 عزاء المؤمنين
 المبادئ المسيحية الأرثوذكسية للمدارس الثانوية
 خلاصة الاصول الإيمانية فى معتقدات الكنيسة القبطية
 قواعد اللغه القبطية
 الوسايل العملية للاصلاحات القبطية
ده غير انه كتب ترانيم وشعر.
 مؤسس مدارس الاحد 
 اسس مدارس الاحد سنة 1918 عشان يعوض النقص اللى كان بيعانيه الطلبه المسيحيين فى تعلم مادة الدين فى المدارس الاميريه و الاهليه.
 حددت اللجنه العليا لمدارس الاحد هدفها اللى تركز فى خلق جيل محب الكتاب المقدس والحياه الكنسيه والسلوك المسيحى بروح وطنى.
 سنة 1935 بقى فى 20 فرع لمدارس الاحد فى القاهره و 18 بالوجه البحرى و 44 فى الوجه القبلى و 30 فى السودان.
 المؤسس الحقيقى للإكليريكيه 
 بيعتبر حبيب جرجس المؤسس الحقيقى للإكليريكيه فى العصر بتاع دلوقتى لإن هو اللى إشترا الارض وبنا المبانى، وكمان بنا اماكن لمبيت الطللبه.
 حبيب جرجس بنى الإكليركيه يوم 29 نوفمبر 1893 ودخل ليها، و كان الواعظ الاول ومدرس اللاهوت فى الكليه فى الربع الاول من القرن العشرين، وبقى الناظر بتاعها سنة 1918 لحد نياحته سنة 1951. بنا كمان القسم الليلى الجامعى سنة 1946. كان اول استاذ لعلم اللاهوت فى الكليه الإكليريكيه، و إتولى تدريس زمايله و هو طالب.
 ترشيحه للمطرانيه 
 اختروه عضو فى المجلس الملّى العام، و إترشح لمطرانيه الجيزه سنة 1948 بس البابا يوساب رفض رسامته عشان مكنش راهب، و كانت نياحته سنة 1951.

تصنيف:مسيحيه
تصنيف:مواليد 1876
تصنيف:وفيات 1951
تصنيف:اقباط